《次侄孙士瞻韵》
明代·陈谟

我家都干旧徵君，五百年中远有芬。宗谱太丘前史美，科名南渡近时闻。

人言阀阅星之斗，代有云礽鼎出汾。吾子翘翘雄作士，英姿了了幼能文。

他山有石能攻玉，恶草虽莸不乱薰。十年参晤穷经苦，一日枭鸾战艺分。

鹗荐已追云表鹄，锦还仍采泮池芹。波光皛皛鸥同社，松顶昂昂鹤不群。

珠浦别来秋洒洒，潋江吟断叶纷纷。投桃多辱诸贤句，报玖空惭五色云。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。